
01 . AKHLAK DAN ADAB PENUNTUT ILMU 

Penuntut ilmu mestilah bersungguh-sungguh menjaga etika dan disiplin dalam 
pembelajarannya bagi mendapat natijah ilmu yang benar-benar memberi manfaat 
dan mendatangkan keberkatan di dalam kehidupan. Banyak akhlak yang telah 
disebut oleh ulama’ mengenainya. Di antaranya, Imam al Ghazali menitipkan di 
dalam kitab Ihya’ ‘Ulum al Din, bahawa di antara akhlak atau adab menuntut ilmu 
yang perlu dijaga ialah: 

1} Mendahulukan penyucian jiwa dari sifat-sifat yang buruk dan perangai yang 
tercela. 

Misalnya, riya’, ujub, takabbur, hasad dan sebagainya. Hendaklah sentiasa 
menggilap hati dengan sifat-sifat yang terpuji seperti ikhlas, jujur, zuhud, tawadhu’ 
dan sebagainya. Ilmu merupakan sebahagian daripada ibadah hati dan pendekatan 
batin kepada Allah. Sebagaimana tidak sah solat yang merupakan kewajipan 
anggota lahir melainkan dengan menyucikan anggota zahir dari segala hadath dan 
najis, maka begitulah juga tidak sah ibadah batin dan mengimarahkan hati dengan 
ilmu melainkan selepas ia disucikan daripada najis batin iaitu akhlak yang buruk dan 
sifat-sifat yang terkeji. 

2} Mengurangkan hubungan dengan urusan duniawi, menjauhkan diri dari kaum 
keluarga dan kampung halaman kerana hubungan ini hanya mengganggu dan 
merunsingkan serta memalingkan hati dan tumpuan. 

Seseorang pelajar hendaklah mengosongkan hati daripada sibuk dengan anak, 
isteri, jual beli dan segala yang merunsingkan hatinya supaya dapat menumpukan 
perhatian dan hati kepada pembelajaran. 

Firman Allah H: 



Allah tidak sekali-kali menjadikan seseorang mempunyai dua hati dalam rongga 
dadanya.” 1 

3} Tidak bersikap takabbur/sombong dengan ilmunya dan tidak menentang 
gurunya. 

Hendaklah seorang murid itu menyerahkan segala urusan dirinya kepada gurunya 
dan mendengar nasihatnya laksana orang sakit yang jahil mendengar dan menurut 
nasihat doktor yang mahir dan mengasihaninya. Begitu juga hendaklah seorang 
murid itu bersifat tawadhu’ kepada gurunya dan berusaha mendapatkan pahala dan 
kemuliaan dengan berkhidmat kepada gurunya itu. 

Sabda Rasulullah M' 


“Bukanlah dari akhlak orang Mu’min merendahkan diri (untuk mendapatkan sesuatu 
hajat) melainkan dalam menuntut ilmu.” 2 

Tidak sepatutnya seorang penuntut ilmu itu bersikap takabbur atau angkuh terhadap 
gurunya. Di antara sikap takabbur terhadap guru ialah tidak mahu mengambil faedah 
atau belajar kecuali kepada guru terkenal dan masyhur. Ini adalah suatu kebodohan. 

4} Hendaklah murid yang baru belajar menjaga dirinya daripada belajar ilmu yang 
diperselisihkan oleh kebanyakan ulama’ (permasalahan khilafiyyah) sama ada ilmu 
itu berkaitan dengan ilmu keduniaan atau keakhiratan. 

Ini kerana ia akan membingungkan akal, menghairankan fikiran, melemahkan 
pendapat dan menjadikan murid tersebut berputus asa untuk memahami dan 
mendalami ilmu yang dipelajarinya. 

5} Penuntut ilmu itu tidak meninggalkan satu bidang pun dari ilmu-ilmu yang terpuji 
melainkan mereka melihat kepada tujuan dan maksud ilmu itu. Kemudian jika dia 


1 Al Ahzaab: 4. 

2 Hadith riwayat Ibnu ‘Adi dari hadith Muaz dan Abi Umamah dengan sanad yang dha’if. 

berumur panjang dia akan berusaha mendalami ilmu tersebut. Sekiranya tidak, 
maka dia akan mengambil yang lebih penting lalu disempurnakan dan disampingkan 
yang lainnya. 


Ilmu-ilmu itu saling bantu membantu dan terikat di antara satu sama lain. Dia akan 
mendapat faedah daripada sesuatu ilmu ketikamana dia melepaskan diri dari 
memusuhi ilmu tersebut disebabkan kebodohannya. Sesungguhnya manusia itu 
adalah musuh bagi setiap perkara yang tidak mereka fahami. Firman Allah: 



“Dan setelah mereka tidak dapat menerima petunjuk Al-Quran itu, (mereka 

memusuhinya) lalu mereka mencacinya dengan berkata: “Al-Quran ini ialah rekaan 
dusta yang sudah lama.” 3 

6} Hendaklah seseorang pelajar itu tidak terus terjun/masuk ke dalam sesuatu 
bidang ilmu sekali gus atau serentak tetapi hendaklah memelihara tertibnya dan 
memulakannya dengan yang lebih penting. 

Sekiranya umur seseorang itu tidak panjang untuk sempat dia mempelajari segala 
ilmu yang biasa, maka hendaklah dia memutuskan untuk mengambil dari setiap 
sesuatu itu yang terbaik dan memadailah dengan menghidunya. Setelah itu, 
hendaklah dia menggembeling seluruh kekuatannya untuk menyempurnakan ilmu 
yang lebih mulia iaitu ilmu akhirat. 


7} Hendaklah seorang murid itu tidak masuk ke dalam satu bidang sehinggalah dia 
menyempurnakan bidang yang dipelajari sebelumnya. 

Ilmu itu mempunyai martabat yang tersusun dan ia saling menunjukkan jalan untuk 
memahami ilmu yang lain. Orang yang mendapat taufiqNya ialah orang yang dapat 
memelihara tertib dan susunan tersebut. 

Allah berfirman: 




3 Al Ahqaf: 1 1 . 

“Orang-orang yang Kami berikan Kitab, mereka membacanya dengan sebenar- 
benar bacaan (tidak mengubah dan memutarkan maksudnya).” 4 

8} Hendaklah mengetahui sebab untuk mendapatkan ilmu yang paling mulia. 

Maksudnya di sini ialah dua perkara: 

1 . Kemuliaan faedah atau hasilnya 

2. Kepercayaan dan kekuatan dalilnya. 

Contohnya ilmu agama dan ilmu kedoktoran. Faedah dari salah satu ilmu tersebut 
ialah kehidupan yang abadi, dan faedah ilmu yang satu lagi ialah kehidupan yang 
fana. Maka ilmu agamalah yang lebih mulia dan tinggi. 

9} Hendaklah matlamat pelajar sekarang ini untuk menghiasi dan mengindahkan 
batinnya dengan sifat-sifat yang mulia dan pada masa akan datang untuk 
mendekatkan dirinya kepada Allah serta mendaki ke tempat yang lebih tinggi 
berdekatan dengan para malaikat dan ahli muqarrabin. 

Dia tidak bertujuan untuk mendapatkan pangkat, harta, kemewahan, bertelagah 
dengan orang-orang yang bodoh dan membanggakan diri dengan rakan-rakan. 

Sesiapa yang mengqasadkan Allah dengan suatu ilmu, ilmu apapun juga sudah 
pasti ia akan memberikan manfaat kepada dirinya dan mengangkat kedudukannya. 

10} Hendaklah pelajar tersebut mengetahui hubungan ilmu tersebut kepada 
tujuannya supaya ilmunya yang tinggi dan dekat dengan jiwanya itu memberi kesan 
kepada matlamatnya yang masih jauh. 

Apabila ia tidak memungkinkan kamu menghimpunkan di antara kelazatan duniawi 
dengan kenikmatan ukhrawi sebagaimana yang dibicarakan oleh al Quran dan 
disaksikan dari cahaya mata hati apa yang berlaku di hadapan mata kepala, maka 
yang lebih penting ialah yang kekal abadi. Ketika itu jadilah dunia sebagai tempat 
persinggahan, jasad sebagai kenderaan, amal sebagai jalan untuk menuju kepada 
matlamat. Dan tidak ada matlamat yang hakiki melainkan untuk bertemu Allah. Maka 
padanya terkandung seluruh kenikmatan sekali pun tidak ada sesiapa yang 
mengetahui kadarnya di alam ini melainkan hanya sedikit. 


4 Al Baqarah: 121. 

Imam al Ghazali juga menyebut di dalam Bidayah al Hidayah sebanyak 1 1 
adab yang perlu dijaga oleh murid terhadap gurunya, iaitu: 

i. Mendahului memberi salam apabila bertemu dengan guru. 

ii. Jangan banyak berkata-kata di hadapannya 

iii. Jangan berkata perkara yang tidak diizinkannya 

iv. Jangan bertanya melainkan setelah mendapat keizinan daripadanya 

v. Jangan menyangkal kata-katanya 

vi. Jangan memberi isyarat tentang kesalahan kata-kata gurunya kerana 
merasakan dirinya lebih benar dan lebih tahu. Ini perbuatan yang kurang 
adab dan kurang berkat. 

vii. Jangan berbisik-bisik dengan orang yang berdekatan di hadapan guru. 

viii. Jangan berpaling ke kiri dan ke kanan daripada gurunya tetapi hendaklah 
duduk dengan menjaga adab sepertimana ketika solat. 

ix. Jangan banyak bertanya dengannya ketika dia keletihan. 

x. Hendaklah berdiri ketika gurunya datang kerana memuliakan dan 
menghormatinya. 

Jangan berburuk sangka dengan guru apabila melihat perbuatan gurunya menyalahi 
pengetahuannya atau adat. 

02, ADAB SEORANG GURU 


1} Mempunyai perasaan syafaqah (belas kasihan) terhadap pelajar dan menjadikan 
mereka seperti anak sendiri. 

Nabi sg bersabda: 

%AA AJA 1 

Sesungguhnya saya ini bagi kamu umpama seorang ayah bagi anaknya.” 5 

Maksudnya di sini, berusaha menyelamatkan mereka dari api neraka akhirat. Ini 
lebih penting daripada usaha kedua ibu-bapa menyelamatkan anak-anaknya dari 
neraka dunia. Oleh yang demikian, hak seorang guru lebih besar daripada hak 
kedua ibu bapa. Ibu bapa menjadi sebab lahirnya anak tersebut ke dunia ini dan 
memperoleh kehidupan yang fana, tetapi guru menjadi sebab anak itu memperolehi 
kehidupan yang kekal abadi. Jika tidak kerana guru, sudah pasti apa yang diperoleh 
oleh anak daripada kedua ibu bapanya membawa kepada kebinasaan. 

Guru adalah insan yang memberikan manfaat kepada kehidupan akhirat yang kekal 

abadi, laitu guru yang mengajar ilmu akhirat atau ilmu duniawi dengan tujuan akhirat 

dan bukannya dunia. Manakala mengajar dengan tujuan dunia, maka ia akan 

membawa kebinasaan kepada dirinya dan juga orang lain. Kami berlindung dengan 
Allah daripadanya! 

2} Mengikut dan mencontohi Rasulullah M. 

Maka dia tidak mengajar kerana menuntut upah, atau mengharapkan balasan, atau 
ucapan terima kasih daripada murid-muridnya. Sebaliknya dia menyampaikan ilmu 
demi kerana Allah dan mencari taqarrub kepadaNya. 

Dia tidak melihat dirinya telah menanam budi kepada murid-murid itu, meskipun 
murid-murid itu harus mengingati budi baik gurunya itu kepadanya. Tetapi melihat 
bahawa kurniaan atau pemberian itu bagi mereka kerana mereka telah 


5 Dikeluarkan oleh Abu Daud (8), al Nasa’ie (40), Ibnu Majah (313) dan Ibnu Hibban daripada hadith 
Abu Hurairah. 

menghadapkan hati mereka supaya dekat kepada Allah m dengan menanam ilmu di 
dalam hati-hati mereka. 

3} Guru tidak meninggalkan menasihati murid walau sedikitpun. 

laitu melarang murinya mempelajari suatu tingkatan ilmu sebelum layak menaiki 
tingkatan berikutnya. Atau pun menyibukkan diri dengan belajar ilmu yang 
tersembunyi sebelum selesai mempelajari ilmu yang terang. 

Kemudian, menerangkan kepadanya bahawa tujuan menuntut ilmu sebagai alat 
untuk mendekatkan diri kepada Allah m. Bukan kerana keinginan menjadi 
pemimpin, bermegah-megah dan berlumba-lumba. Dan hendaklah guru itu 
menerangkan keburukan sifat-sifat itu sejelas yang mungkin. 

4} Memberikan pengajaran melalui teknik penyampaian yang seni dan halus. 

laitu, guru mencegah murid dari melakukan perangai yang buruk dengan 
mengucapkan kata-kata kiasan semampu yang mungkin dan bukan secara terus- 
terang. Dengan pendekatan kasih-sayang dan bukan secara sindiran atau cacian. 
Dengan menegur secara berterus-terang apatah lagi di khalayak ramai akan 
merobek rasa haibah murid terhadap guru. Berkemungkinan juga akan 
menyebabkan murid menjadi kurang ajar dan meneruskan perangai buruknya. 

5} Seorang guru yang dipertanggungjawabkan dengan salah satu mata pelajaran 
tidak boleh memperlekehkan mata pelajaran yang lain di hadapan muridnya. 

Seperti guru bahasa yang kebiasaannya memperlekehkan ilmu fiqh. Guru fiqh pula 
memperlekehkan ilmu hadith dan tafsir. 


6} Guru harus menghadkan atau menyekat pengajaran suatu ilmu mengikut tahap 
pemahaman murid dan jangan disampaikan kepadanya ilmu yang belum sampai 

untuk difahami oleh akalnya. Berkemungkinan dia akan lari dan fikirannya menjadi 
celaru. 

Perhatikanlah sabdaan Nabi 1§: 

“Kami para nabi diperintahkan meletakkan manusia sesuai dengan kedudukan 
mereka dan berbicara dengan mereka menurut tahap akal fikiran mereka.” 


Kembangkanlah kepada murid itu sesuatu pengetahuan yang mendalam apabila 
telah diketahui bahawa murid itu telah dapat memahaminya sendiri. 



“Tidaklah seseorang itu berbicara kepada suatu golongan tentang persoalan yang 

tidak sampai pada tahap pemikiran mereka, melainkan ia akan menjadi fitnah 
kepada sebahagian mereka.” 


7} Kepada pelajar yang singkat pemahamannya seharusnya disampaikan 
kepadanya ilmu yang jelas dan sesuai dengannya. 

Jangan disebut padanya bahawa di sebalik ilmu ini ada perinciannya lagi tetapi 
disembunyikannya. Ini akan mengurangkan minat murid tersebut kepada ilmu yang 
jelas dan meragukan hatinya. 

8} Hendaklah guru itu beramal dengan ilmunya. 

Maka jangan perkataannya mendustai perbuatannya kerana ilmu itu difahami dan 
dilihat dengan mata hati dan amal itu dilihat dengan mata kasar. Orang yang 
memiliki mata kasar itulah yang paling ramai. 

Imam al Ghazali juga menyebut di dalam Bidayah al Hidayah beberapa 
adab yang perlu diambil prihatin oleh setiap pengajar ilmu, antaranya ialah: 

1 . Ihtimal (banyak sabar menanggung kesusahan) 

Hendaklah sabar menerima dan menanggung sesuatu yang didatangkan 
oleh murid seperti pertanyaan, pekerjaan atau perbuatan yang 
menyusahkannya. 


2. Lambat marah dan berlemah-lembut serta belas terhadap murid 

3. Duduk dalam keadaan haibah dengan kelakuan yang tetap serta 
menundukkan kepala 

4. Meninggalkan sifat takabbur terhadap seluruh hamba Allah kecuali 
terhadap orang yang zalim kerana menghalang kezaliman yang 
dilakukannya 

5. Memilih sifat tawadhuk iaitu merendahkan diri di dalam perhimpunan 
orang ramai dan di hadapan orang ramai 

6. Meninggalkan bergurau senda dan bermain-main di khalayak ramai 

7. Mempunyai rasa kasih terhadap murid dan berlemah-lembut dengan 
perilaku dan perkataan mereka yang kurang pandai 

8. Membimbing mereka yang bebal 

9. Tidak memarahi mereka yang bodoh 

10. Tidak malu daripada berkata: Aku tidak tahu (bagi masalah yang tidak 
diketahuinya) 

11. Memberikan perhatian kepada murid yang bertanya dan cuba memahami 
soalannya dengan baik 

12. Menerima hujjah atau dalil yang dihadapkan kepadanya 

13. Tunduk dan kembali kepada kebenaran ketika tersalah 

14. Melarang murid daripada mempelajari ilmu yang boleh memudharatkan 

15. Melarang murid daripada mengqasadkan tuntutan ilmu kerana selain Allah 

16. Melarang murid daripada menuntut ilmu fardhu kifayah sebelum selesai 
menuntut ilmu fardu ain. 

17. Meneguhkan ketaqwaan diri sebelum menyuruh orang lain agar murid- 
muridnya dapat mencontohi amalannya dan mengambil manfaat daripada 
percakapannya. 

^ J aT\ Jj- 

